ÅRSMELDING 2016:
Løpende aktiviteter:
Reparasjon/syklubb/kaffekveld/sosialt på Mjakleplassen til Kjetil Furulund har vært en løpende aktivitet i vinterhalvåret. Mye av planleggingen til Hestens Dag ble gjort her. Det har også vært felles treff med kjøring, ridning og temming av unghest på fotballbanen i Skrautvål. først på året. Dette ble fra slutten av året flyttet fra Skrautvål til Aurdal Travbane i stedet, og er planlagt som fast søndagsaktivitet der fremover. Her er det mulig å komme både med og uten hest, og klubben kjøpte i 2016 inn en bålpanne til felles bruk og hygge. 

Kurs, samlinger og stevner:
Klubben har i 2016 fortsatt sin satsning på utdanning for å utvikle seg og medlemmene, og for å innfri kravene som stilles fra Norges Rytterforbund til SATSNINGSKLUBBER. Et av disse kravene er at klubben minst skal arrangere 2 distriktsstevner i året. Vi arrangerte derfor stevnelederkurs med Wenche Alm fra NRYF og veterinærseminar med Ellen Margrethe Giving helgen 23. – 24. april på Sørskogen Grendahus. Tema for veterinærforedraget lørdag var bitt og hestens munnhule og tenner. Tema søndag var kolikk og forfangenhet. Kvelden 23. april inviterte klubben til medlemsfest, også denne på Sørskogen Grendahus. 

Det var sprang- og dressursamling hos Elisabeth Olsen v/Kinga. Aasne Olsen og Caroline Nythun Bøe var med og instruerte i sprang og dressur. 

HESTENS DAG ble arrangert i samarbeid med Valdres Travlag på Aurdal Travbane 1. mai. I forkant av arrangementet var det kjørekurs med Tomas Eriksson, som også deltok på flere innslag under Hestens Dag. Dette ble en variert og fin fremvisning av kjøring og ridning av mange ulike slag, der høydepunktet kanskje var galopp-løpet med kreative antrekk og påfunn. I løpet av Hestens Dag ble det også delt ut pris til Torgeir Svalesen for fremragende innsats for hestemiljøet i Valdres gjennom mange år! Vi vil også nevne at medlemmer i Hallingdal Hestesportklubb ble så begeistret for innslagene at de inviterte Valdres Ride- og Kjøreklubb til å komme med oppvisninger på sin NPA utstilling med hesteshow 3. – 4. juni i Nesbyen. Resultatet ble at både kjøreinnslag og mounted games oppvisning ble fremført der. 

For at flere skal ha mulighet til å delta i stevner, arrangerte klubben Grønt Kort Kurs på Bjørgo helgen 5. – 6. august med reglementskurs 9. august v/Øydis Uthberg fra Stav Kjøre- og Rideklubb.

Vi har hatt flere web-kurs i dataprogrammet: HorsePro: Den 1., den 14. og 29. juni for å kunne arrangere ride- og kjørestevner. Det kreves at klubben både legger ut stevneinvitasjon og resultatlister via dette programmet. Alle rapporter som må sendes inn i etterkant av stevnet, lages også i HorsePro, og vi må derfor lære oss å bruke det. Klubben arrangerte Treningssamling i Kjøring på grusbanen på Fagernes 26. juni. Dette var første gang klubben brukte HorsePro til et arrangement. Klubben arrangerte Utvidet Klubbstevne i sprang på Bjørgo 14. august og sitt første Distriktsstevne i Dressur 18. september. Begge stevnene var nyttige for å høste erfaring både i bruk av HorsePro samt i all annen administrasjon omkring stevneavvikling. 

Klubben har hatt treningssamlinger i dressur og sprang med den danske treneren Storm i fire helger hos Valdres-Stallen på Bjørgo Det var brukshestridning den 16. oktober på Stall Berghall i Skrautvål, der hele inntekten av kiosk-driften ble gitt til barnekreft foreningen.  

[bookmark: _GoBack]I tillegg til klubbens arrangementer har det vært flere turer, samlinger og kurs i privat regi her i Valdres i 2016. Dette året har det vært mest aktivitet innen kjøring, der vi vil nevne Steinar Erland Bakken som vant kjørestevne på Hønefoss med Nybakk Frøyar. Torill Sebu og Steinar Erland Bakken har også i juni deltatt på og bestått kjørebanebygger-kurs, og er nå godkjente maraton- og presisjonskjørebanebyggeraspiranter. På western-området stilte 2 medlemmer fra klubben på treningsstevne på Haugen gård i Lykkja - Hemsedal Western Horses. Kaja Brendengen Rosenlund (12) og Thea Brendengen Rosenlund (15). Begge stilte i Horsemanship og Pleasure Walk and Trot. De gjorde det bra og Thea endte på 3 plass i begge klassene. Heidi Grønvold og Lars Åstrøm var dommere. Caroline Nythun Bøe og Siv Anett Hagene startet i distriktsstevne i dressur på Ålerud Gård på Vang på Hedmarken. 


Økonomi, administrasjon og utstyr:
Klubben var pr 31/12-2016 ajour med registrering av alle medlemmene i KlubbAdmin i henhold til kravene fra Norges Idrettsforbund. Oppdatering av medlemsmassen gjøres heretter løpende. Klubbens logo ble ferdig i 2015, og gave ihht årsmøtevedtak i 2014 ble utdelt under Hestens Dag 1. Mai til Maren Johanne Løvvik for å lage denne flotte logoen. Ny hjemmeside er også på plass og så vidt tatt i bruk. Løsningen er knyttet opp mot KlubbAdmin, SportsAdmin og MinIdrett og bruker samme databaser for å synkronisere informasjon automatisk. 

Klubben ønsker en samlingsplass på nøytral grunn, og det har derfor vært både dugnader og møter i forbindelse med å få laget en ride-/kjørebane med mål 40m x 80m på indre bane, lengst sør, på Aurdal Travbane. Det ble søkt om midler fra Sparebankstiftelsen DnB både på våren og høsten i 2016, men vi fikk avslag også i år. Klubben ble anbefalt å få flere brukere til anlegget, men har ikke funnet dette. Ride-/kjørebanen må være mer jevnlig i bruk, og av flere, for at vi skal motta støtte til å bygge den. Arbeidet med å forhåndsgodkjenne banen som idrettsanlegg i Nord-Aurdal kommune er også påbegynt. Dette er en betingelse for å kunne motta tippemidler til å bygge den. Tilsvarende er det krav med 30-års bruksrett på grunnen, jf punkt 8 i agendaen på årsmøtet. 

Klubben mottok i 2016 en brukt hestehenger i gave til oppbevaring av mounted games utstyr. Mannskapet fra Mjakleplassen sørget for å sette denne i god stand, og utstyret som ble innkjøpt blir nå oppbevart i denne hengeren slik at det er enkelt å frakte rundt på treninger og evt stevner.


